Neuvoston asetusta (EY) N:o 428/2009 muutettiin raportointikaudella kerran: 12. syyskuuta 2016 annetulla komission delegoidulla asetuksella (EU) N:o 2016/1969 saatettiin asetuksen liitteessä I oleva EU:n valvontaluettelo ajan tasalle ja sisällytettiin asetukseen muutoksia, jotka oli hyväksytty monenvälisissä vientivalvontajärjestelyissä vuonna 2015. Vuoden 2016 EU:n valvontaluetteloon on näin ollen sisällytetty noin 200 muutosta, joista suurin osa on peräisin Wassenaarin järjestelystä ja ohjusteknologian valvontajärjestelystä. Muutokset koskevat erityisesti lasermittausjärjestelmän valvonnan päivityksiä, uutta nopeiden analogia-digitaalimuuntimien valvontaa, ohjautuslaitteiden käyttö- ja ylläpito-ohjelmistoja, geelimäistä ajoainetta käyttäviä rakettimoottoreita ja 5 ryhmän 2 osan ”Tietoturva” rakenteellisia muutoksia. Valvontaluetteloon lisättiin kemikaali dietyyliamiini ja kaksi uutta virusta – SARSiin liittyvä koronavirus ja uudelleen kehitetty vuoden 1918 influenssavirus. Päivityksessä myös poistetaan useita tuotteita valvonnan soveltamisalasta, esimerkiksi ilmailun/ohjusten tiivisteet, jotkin hydraulinesteet ja vedenalaiset kamerat. Kattava muutoksia koskeva muistio julkaistiin ohjeeksi, joka tarjoaa yleiskatsauksen kaikista kaksikäyttötuotteiden vuoden 2016 EU:n valvontaluetteloon tehdyistä teknisistä muutoksista.

Lisäksi kaksikäyttötuoteasetuksen liitteisiin II ja IV tehtiin liitteeseen I tehtyjen muutosten edellyttämät mukautukset. Uutta ajantasaistettua ja konsolidoitua EU:n valvontaluetteloa alettiin soveltaa 16. marraskuuta 2016, mikä auttaa EU:ta noudattamaan kansainvälisiä sitoumuksiaan vientivalvonnan suhteen ja EU:n viejiä niiden tuotteiden osalta, joiden valvontaparametreja löysättiin.

2.3 Kansalliset täytäntöönpanotoimenpiteet

Asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Siinä kuitenkin säädetään, että jäsenvaltioiden on toteutettava toimenpiteitä tiettyjen säännösten täytäntöön panemiseksi ja että tiedot näistä toimenpiteistä on julkaistava Euroopan unionin virallisessa lehdessä. Euroopan unionin virallisessa lehdessä julkaistiin 20. elokuuta 2016 ilmoitus, jossa annetaan yleiskuva jäsenvaltioiden toteuttamista toimenpiteistä, jotka koskevat muiden muassa välitystoiminnan ja kauttakulun valvonnan laajentamista, valvonnan laajentamista luetteloon kuulumattomiin tuotteisiin yleistä turvallisuutta ja ihmisoikeuksia koskevista syistä, kansallisten yleisten vientilupien käyttöönottoa, EU:n sisäisten siirtojen valvonnan soveltamista luetteloon kuulumattomiin tuotteisiin, valvonnan täytäntöönpanoa samoin kuin tietoja kansallisista vientivalvontaviranomaisista.

3. Kaksikäyttötuotteiden koordinointiryhmän toiminta

Asetuksen 23 artiklalla perustetaan kaksikäyttötuotteiden koordinointiryhmä, jossa komission ja jäsenvaltioiden asiantuntijat tutkivat vientivalvonnan soveltamista koskevia kysymyksiä vientivalvonnan käytännön toteutuksen johdonmukaisuuden ja tehokkuuden parantamiseksi kaikkialla EU:ssa. Kaksikäyttötuotteiden koordinointiryhmä järjesti raportointikaudella kuusi kokousta ja tarjosi siten tilaisuuden kuulemiseen useista asetuksen täytäntöönpanoon liittyvistä ajankohtaisista kysymyksistä.

3.1 Täytäntöönpanokysymyksiä koskevat kuulemiset

Kaksikäyttötuotteiden koordinointiryhmä järjesti tietojen teknisiä vaihtoja erityisistä valvontakysymyksistä, kuten salausta koskevan huomautuksen soveltamisesta (EU:n valvontaluettelon 5 ryhmän 2 osa) ja salattujen teknologian siirtojen valvonnan tulkinnasta, taajuudenmuuttimien (invertterien) valvonnan soveltamisesta, asetuksen (EY) 428/2009 2 artiklan 3 kohdan mukaisesta ”viejän” määritelmästä ja sen soveltamisesta erityistilanteissa, joissa vientiin liittyy jälleenmyyjä, sekä valvonnan soveltamisesta sellaisten kaksikäyttötuotteiden vientiin, joita voidaan lopulta käyttää terroristisessa tarkoituksessa. Koordinointiryhmä keskusteli myös loppukäyttäjätodistusten digitaalisten vastineiden käytöstä vientilupahakemusten yhteydessä sekä sähköisten allekirjoitusten käytöstä ja paperilupia koskevasta vaatimuksesta.

Koordinointiryhmä järjesti jäsenvaltioiden toteuttamien toimenpiteiden täytäntöönpanoa koskevan yleisen tiedonvaihdon ja valmisteli jäsenvaltioiden toteuttamia toimenpiteitä koskevan päivitetyn ilmoituksen julkaistavaksi Euroopan unionin virallisessa lehdessä 20. elokuuta 2016.

Koordinointiryhmä tarkasteli tiedonvaihdon menetelmiä ja toimintamallia ja suoritti kattavan vientilupatietojen kokoamisurakan (vuoden 2015 tiedoista) tehostaakseen tiedonvaihtoa jäsenvaltioiden välillä ja lisätäkseen EU:n kaksikäyttötuotteiden vientivalvonnan läpinäkyvyyttä. Koordinointiryhmä osallistui myös vaikutustenarvioinnin valmistelua koskevaan komission työhön vientivalvontapolitiikan uudelleenarvioinnin yhteydessä.

”AEO-ICP -teknisten asiantuntijoiden ryhmän” (tullin kanssa yhteinen tekninen alaryhmä, joka tutkii tullin ”valtuutettu talouden toimija” (AEO) -ohjelmien mahdollista lähentämistä vientivalvonnan ”sisäisten vaatimustenmukaisuusohjelmien” (ICP) kanssa) laatimien suositusten pohjalta kaksikäyttötuotteiden koordinointiryhmä tuki tiedonvaihtoa, joka liittyy suosituksia koskeviin jäsenvaltioiden jatkotoimiin, ja laati tehtävänkuvauksen teknisten asiantuntijoiden ryhmälle, joka vastaa ICP-ohjeiden kehittämisestä.

Koordinointiryhmä valvoi valvontateknologian asiantuntijaryhmän toimintaa. Kyseisssä ryhmässä jäsenvaltioiden ja komission asiantuntijat keskustelevat kysymyksistä, jotka liittyvät verkkovalvontateknologian valvontaan. Valvontateknologian asiantuntijaryhmä seurasi asiaan liittyvää teknistä ja poliittista kehitystä, tarkasteli lupien ja epäämispäätösten suuntauksia ja tarjosi komissiolle asiantuntemusta, kun tämä valmisteli vaikutustenarviointia ja lainsäädäntöehdotusta EU:n vientivalvonnan nykyaikaistamiseksi.

3.2 Tekninen tuki EU:n valvontaluettelon päivitysten valmistelussa

Kaksikäyttötuotteiden koordinointiryhmä järjesti teknisiä kuulemisia, joilla se tuki EU:n valvontaluettelon ajan tasalle saattavan komission delegoidun asetuksen laadintaa. Kansalliset asiantuntijat jakoivat teknistä asiantuntemusta toimivaltaisten viranomaisten kanssa ja antoivat näille koulutusta ja toivat koordinointiryhmän erityisistunnossa esille tärkeimmät valvontaluetteloon tehtävät muutokset.

3.3 Kaksikäyttötuotteiden vientivalvontaa koskevat EU:n suuntaviivat

Koordinointiryhmä laati EU:n suuntaviivat, joilla tuetaan jäsenvaltioiden välistä jäsenneltyä tiedonvaihtoa ja konsultointia asetuksen (EY) N:o 428/2009 liitteessä I olevan 5 ryhmän 2 osassa olevan huomautuksen 3 (salausta koskeva huomautus) soveltamisesta sekä ”viejän” määritelmästä tapauksissa, joissa osallisena on jälleenmyyjä. Tämän työn tuloksena 25. lokakuuta 2016 julkaistiin suuntaviivat 1/2016 ja 2/2016.